ธปท.เผยปี52งบการเงินขาดทุนหมดสิทธิ์อุ้มกองทุนฟื้นฟู
ธปท.เผยการดำเนินงานปี52ขาดทุนสุทธิ7,662 ลบ.ไม่สามารถนำเงินเข้าคลังช่วยลดภาระหนี้กองทุนฟื้นฟูได้
26 มี.ค. 2553

ธปท.เผยการดำเนินงานปี52ขาดทุนสุทธิ7,662 ลบ.ไม่สามารถนำเงินเข้าคลังช่วยลดภาระหนี้กองทุนฟื้นฟูได้ 
นายอรรคบุษย์ ไกรฤกษ์ ผู้ช่วยผู้ว่าการสายช่วยงานบริหาร ธนาคารแห่งประเทศไทย หรือ ธปท. แถลงผลการดำเนินของธปท.ในรอบปี 2552 ว่ามีผลการดำเนินงานขาดทุนสุทธิ 7,662 ล้านบาท โดยส่วนใหญ่ขาดทุนจากการมีภาระดอกเบี้ยจ่ายสุทธิ 12,102 ล้านบาท จากที่มีภาระดอกเบี้ยจ่าย 50,200 ล้านบาท ขณะที่ดอกเบี้ยรับอยู่ที่ 38,099 ล้านบาท  
อย่างไรก็ตาม ผลการดำเนินงานในส่วนของทุนสำรองเงินตรา ปี 2552 ยังมีผลกำไรสุทธิ 8,567 ล้านบาท แต่อย่างไรก็ตาม คงยังไม่สามารถนำส่งผลกำไรดังกล่าวให้กระทรวงคลัง เพื่อนำไปลดภาระหนี้กองทุนเพื่อการฟื้นฟู และพัฒนาระบบสถาบันการเงินได้ แม้ว่ากฏหมายจะกำหนดให้ธปท. นำกำไรจากบัญชีทุนสำรองเงินตรา ไปชำระหนี้กองทุนฟื้นฟูก็ตาม 
"ถึงบัญชีทุนสำรองเงินตราจะมีกำไร แต่ธปท.ยังไม่สามารถนำเงินก้อนนี้ไปช่วยชำระหนี้กองทุนฟื้นฟูได้ เพราะงบฯการเงินโดยรวมยังมีผลขาดทุนสุทธิอยู่7,662ลบ."นายอรรคบุษย์ กล่าว